นายกฯสั่งลุยรีด‘อีคอมเมิร์ซ’
คลังรับลูกนายกฯ ลุยรีดภาษีอีคอมเมิร์ซโปะรายได้ ตั้งหน่วยงานเฉพาะขึ้นดูแล
6 ส.ค. 2558

คลังรับลูกนายกฯ ลุยรีดภาษีอีคอมเมิร์ซโปะรายได้ ตั้งหน่วยงานเฉพาะขึ้นดูแล 
นายรังสรรค์ ศรีวรศาสตร์ ปลัดกระทรวงการคลัง เปิดเผยว่า พล.อ.ประยุทธ์ จันทร์โอชา นายกรัฐมนตรี สั่งการให้กระทรวงการคลังดูแลการเก็บภาษีการซื้อขายผ่านออนไลน์ หรือธุรกิจอีคอมเมิร์ซ ให้รัดกุมกว่าที่ผ่านมา โดยกระทรวงการคลังจะตั้งหน่วยงานเฉพาะขึ้นมาดูแล และให้ 3 กรมภาษี คือ กรมสรรพากร กรมสรรพสามิต และกรมศุลกากร ร่วมกันตรวจสอบ และดำเนินการเก็บภาษีดังกล่าว
ทั้งนี้ ขณะนี้ได้เรียกเจ้าหน้าที่ของกรมสรรพากร และกรมศุลกากร มาหารือเบื้องต้นแล้ว ในส่วนของกรมสรรพากร ปัจจุบันได้มีการดำเนินการจัดเก็บภาษีอีคอมเมิร์ซอยู่แล้ว แต่ยังไม่ลึกพอ เพราะเป็นการไปดูร้านค้าที่เปิดขายออนไลน์ และเชิญเจ้าของมาพูดคุยให้เสียภาษีถูกต้องเท่านั้น แต่ยังไม่ได้มีการตรวจสอบการดำเนินการทางธุรกรรมที่แท้จริง ว่ามีรายได้ที่เกิดจากการซื้อขายจริงเท่าไหร่ และมีการเสียภาษีครบถ้วนหรือไม่ ซึ่งร้านค้าออนไลน์มีต้นทุนต่ำจึงน่าจะมีกำไรมาก เมื่อเทียบกับร้านค้าที่มีหน้าร้านปกติ
นอกจากนี้ ได้มีการเรียกกรมศุลกากรเข้ามาหารือ เนื่องจากปัจจุบันการสั่งซื้อของทางออนไลน์จำนวนมาก เป็นการซื้อสินค้าที่จะต้องนำเข้าจากต่างประเทศ จึงจะให้กรมศุลกากรเข้าไปตรวจสอบแบบละเอียดว่า มีการนำเข้าสินค้าอย่างไร มีการสำแดงและเสียภาษีถูกต้องหรือไม่ เพราะเป็นการนำเข้ามาเพื่อการค้า ไม่ได้เป็นการนำเข้าเพื่อใช้ส่วนตัว
“ตอนนี้การจัดเก็บรายได้ของรัฐบาลไม่ดี ต่ำกว่าเป้ามาก เนื่องจากภาวะเศรษฐกิจชะลอตัว และยังมีช่องว่างรั่วไหล จึงต้องมีการดำเนินการเก็บภาษีกับผู้ค้าขายทางออนไลน์ให้ถูกต้องมากขึ้น เพราะมีผู้ประกอบการจำนวนมาก และมีมูลค่าซื้อขายสูง” นายรังสรรค์ กล่าว
สำหรับผลการจัดเก็บรายได้ของรัฐบาล ปีงบประมาณ 2558 เบื้องต้นคาดว่าจะต่ำกว่าเป้าหมายประมาณ 1.6 แสนล้านบาท แต่กระทรวงการคลังได้ขอให้รัฐวิสาหกิจมีการนำส่งรายได้เพิ่ม มีการเรียกเงินสภาพคล่องส่วนเกินของกองทุนหมุนเวียน และกองทุนการพนัน ส่งให้กระทรวงการคลัง ทำให้คาดว่า การเก็บรายได้จะต่ำกว่าเป้า 5-6 หมื่นล้านบาท